Willy Vandersteen
De Willy Vandersteen, mam ganzen Numm Willebrord Jan Frans Maria Vandersteen, gebuer de 15. Februar 1913 zu Antwerpen a gestuerwen den 28. August 1990 zu Edegem, ass e flämesche Comiczeechner an Zeenarist. Hien ass ee vun de bekanntsten Zeechner vun der sougenannter École d'Anvers.

De Vandersteen huet mat 26 Joer ugefaangen ze zeechnen, am Ufank haaptsächlech fir Zeitungen. Hien huet Biller fir iwwer dausend Titele gezeechent a fir 15 Serien.

En éischte grousse Succès hat hien an Däitschland mat dem Comic Bessy. 1945 huet hie mat der Serie Rikki en Wiske ugefaangen, déi spéider a Suske en Wiske ëmgedeeft gouf an an der franséischer Versioun ënner dem Numm Bob et Bobette erauskoum.

1948 huet hien ugefaange fir de Journal Tintin ze schaffe mat der Publikatioun vu Le Fantôme espagnol. Ausser de Bänn vu Bob et Bobette huet hie beim Hergé de Comic Tijl Uilenspiegel gezeechent.

Vum Hergé krut hien de Spëtznumm Brueghel de la Bande dessinée.

De Willy Vandersteen ass de Pätter vum Johan De Moor deen 2008 de Präis vu Press Cartoon Belgium krut an de Bouf vum Bob de Moor ass.

Gebuer 1913
Gestuerwen 1990
Belsch Comicszeechner
Zeenariste fir Comics